हुकवर्म इंफेक्शन यानी एक खास तरह के गोलकृमि का संक्रमण उन लोगों में होने की आशंका अधिक रहती है, जिनके घरों में कुत्ता या बिल्ली पाले जाते हैं। यह संक्रमण त्वचा से होते हुए पेट तक जाता है। यदि गर्भवती महिला को संक्रमण हो जाए तो गर्भस्थ शिशु का विकास अवरुद्ध होने का खतरा रहता है।
दुनिया में 10 फीसदी आबादी हुकवर्म इंफेक्शन से प्रभावित है। मनुष्यों में यह संक्रमण एक प्रकार के परजीवी एनसाइक्लोस्टोमा ड्यूअडिनेल के कारण फैलता है। यह परजीवी हेल्मेंथिस परिवार का सदस्य है। इसके कीटाणु सूक्ष्मजीवी होते हैं। इस परजीवी की कई प्रजातियां हैं, जो पक्षी और स्तनधारियों जैसे कुत्ते, बिल्ली और मनुष्य को संक्रमित करती हैं। ए. ड्यूअडिनेल अपने होस्ट यानी जिसके ये शरीर में प्रवेश करता है, उसकी छोटी आंत में रहता है और रोगी के शरीर का रक्त चूसता है। इस परजीवी के आंत में रहने से रोगी को संक्रमण हो जाता है। गर्भवती महिला को इसका संक्रमण हो जाने पर गर्भस्थ शिशु का पूर्ण विकास नहीं हो पाता है, उसका जन्म समय पूर्व हो जाता है और जन्म के समय बच्चे का वजन भी बहुत कम होता है। वहीं बच्चों में इसका संक्रमण होने पर उनकी बुद्धिमता, बोध क्षमता और विकास प्रभावित होता है। जानते हैं, गोलकृमि संक्रमण के बारे में कुछ महत्वपूर्ण बातें।
कारण : इस परजीवी का संक्रमण मनुष्य को तब होता है जब वह धूल-कणों में पाए जाने वाले गोलकृमि के अंडों और लार्वा के संपर्क में आता है। यह लार्वा कृमि हमारी त्वचा के संपर्क में आने के बाद त्वचा से ही रक्त प्रवाह में प्रवेश करता है और फिर फेफड़ों में चला आता है। फेफड़ों में आने के बाद यह लार्वा हमारी श्वास नली के द्वारा छोटी आंत में चला आता है और उसे संक्रमित कर देता है। आंत में आने के बाद कृमि का लार्वा पूर्ण विकसित गोलकृमि में बदल जाता है। पूर्ण विकसित रूप में यह कृमि हमारी आंत में एक साल या उससे ज्यादा समय तक रह सकता है। यह तब तक रहता है, जब तक कि वह मल के द्वारा बाहर नहीं निकल जाता है। गर्म जलवायु प्रदेश में रहने वाले लोग जो साफ-सफाई का ध्यान नहीं रखते हैं, खुले में या गंदी जगह मल-मूत्र त्यागते हैं, उन्हें यह संक्रमण होने का बहुत ज्यादा खतरा रहता है। दरअसल यह संक्रमण मुख्य तौर पर साफ-सफाई की कमी के कारण होता है। यही कारण है कि विकासशील देशों के लोग इससे सबसे ज्यादा ग्रस्त हैं। इसके अतिरिक्त अगर आपने कुत्ते, बिल्ली आदि पाल रखे हैं और उसे संक्रमण है तो आपको भी यह संक्रमण हो सकता है।
लक्षण : जैसे ही इस परजीवी का लार्वा त्वचा में प्रवेश करता है, हमारी त्वचा में खुजली होने लगती है और त्वचा पर छोटे-छोटे चकते निकल आते हैं। चकते निकलने के थोड़े समय के बाद यानी जब लार्वा आंत में विकसित हो जाते हैं, तब मरीज को हैजा शुरू हो जाता है। फिर इस बीमारी के दूसरे लक्षण प्रकट होने शुरू हो जाते हैं। पेट में दर्द, आंत में सूजन और ऐंठन, जी मचलाना, उल्टी, बुखार, शौच में रक्त, भूख न लगना आदि इसके प्रमुख लक्षण होते हैं। इतना ही नहीं, इस बीमारी के गंभीर रूप अख्तियार कर लेने पर रोगी के शरीर में खून और प्रोटीन की कमी हो जाती है। कई बार यह भी देखने में आया है कि जो लोग स्वस्थ होते हैं और प्रचुर मात्रा में आयरनयुक्त आहार लेते हैं, उनमें इस संक्रमण के लक्षण नहीं दिखाई पड़ते हैं।
खतरा : इस बीमारी का समय पर इलाज नहीं कराने पर रोगी में बहुत ज्यादा खून की कमी हो जाती है यानी वह एनीमिया से ग्रस्त हो जाता है। ऐसा होने पर रोगी के शरीर में लाल रक्त कणों की संख्या बहुत कम हो जाती है, जिससे हार्ट फेलियर का खतरा बढ़ जाता है। इस संक्रमण के कारण रोगी के शरीर में प्रोटीन की ज्यादा कमी हो जाती है। रोगी के पेट में द्रव यानी फ्लूइड भर जाता है। इस स्थिति को एसाइटिस कहते हैं। इतना ही नहीं, बच्चों में बार-बार इसका संक्रमण होने पर उनके शरीर में बहुत ज्यादा प्रोटीन और आयरन की कमी हो जाती है। उनका शारीरिक-मानसिक विकास प्रभावित होता है।
उपचार : इस संक्रमण की जांच के लिए स्टूल टेस्ट किया जाता है। टेस्ट के पॉजिटिव पाए जाने पर परजीवी को मारने के लिए दवा दी जाती है। इस दवा को एक से तीन दिन तक लिया जाता है। अगर रोगी को एनीमिया है तो डॉक्टर एनीमिया यानी खून की कमी के कारण होने वाली दूसरी परेशानियों का इलाज भी करते हैं। नंगे पैर न घूमना और सफाई ही इसका बचाव है।
फैक्ट : सेंटर फॉर डिसीज कंट्रोल एंड प्रिवेंशन के मुताबिक हुकवर्म इंफेक्शन से पूरे विश्व में 57 करोड़ से 74 करोड़ लोग प्रभावित हैं।
डॉ एस.के. मूंदड़ा
वरिष्ठ सलाहकार, इंटरनल मेडिसिन, दिल्ली
hin_Deva hin_Deva hin_Deva hin_Deva hin_Deva hin_Deva bho_Deva awa_Deva bho_Deva